#### E L Ő T E R J E S Z T É S

### Szombathely Megyei Jogú Város Közgyűlése

### Fenntarthatósági és Klímastratégiai Szakmai Bizottságának

### 2025. május 28-i ülésére

*Javaslat önkormányzati intézményrendszerbe tartozó épületek energia hatékony működtetésének monitorozására vonatkozó módszertan és ösztönző rendszer kidolgozásának megvalósítására*

Szombathely Megyei Jogú Város Fenntarthatósági és Klímastratégiai Szakmai Bizottsága a 18/2024. (XII.18.) FKSZB számú határozatában javasolta a Polgármesternek, hogy gondoskodjon az önkormányzati intézményrendszerbe tartozó épületek energiahatékony működtetésének monitorozására vonatkozó módszertan és ösztönző rendszer kidolgozásáról az előterjesztésben foglaltaknak megfelelően, továbbá ennek eredményét terjessze a Bizottság ülésére.

**A szóban forgó határozat alapján az épületek energia hatékony működtetésének monitorozására vonatkozó módszertan kidolgozása tekintetében az alábbi javaslatokat teszem:**

A módszertan célja, hogy felderítsük az anomáliákat és megvizsgáljuk, hogy mely fogyasztási helyeken szükséges a beavatkozás.

1. Az energetikai adatgyűjtő rendszer üzemeltetőjét felkértük a szoftveres megoldás kivitelezésére. Az adatgyűjtő rendszerben két opciót bocsátottak rendelkezésünkre, az egyik a fajlagos energiafelhasználási riport, mely az idősoros mérési eredményeken alapszik, a másik pedig a fajlagos összehasonlítás menüpontban megjeleníthető adathalmaz, melynek forrásai a rendszerben tárolt számlák. Az adatok pontosságára való tekintettel, az idősoros fogyasztási adatokon alapuló fajlagos energiafelhasználási riportot javasolt használni az egységes elemzési módszer során.
2. Az energetikai adatgyűjtő rendszer fogyasztási helyekkel való bővítését illetően várhatóan nem merülnek fel költségek. Ennek oka, hogy a Magyar Energetikai és Közmű-szabályozási Hivatal (MEKH) által javasolt NEH Információs Rendszer (NEHIR) / Energy Management Information System (EMIS) bevezetése után, néhány fogyasztási hely monitorozása okafogyottá vált a Pannon Építőműhely Kft. által biztosított PANDA energiamenedzsment rendszerben. Az adatgyűjtő rendszerben vizsgálni szükséges a fogyasztási helyeket, és megkezdeni azok összhangba hozását a NEHIR/EMIS rendszer ingatlanállományával.
3. A forrás adatok (pl.: fűtött alapterület) pótlását indokolt végrehajtani azokon a helyeken, ahol az alapadatok nem állnak rendelkezésre. A hiányzó adatokat a hatékony nyomon követés érdekében be kell gyűjteni az intézményektől, illetve a vagyonkataszteri nyilvántartásból.
4. A fentiekre tekintettel szükséges felülvizsgálni a fajlagos energiafelhasználási riport celláit a PANDA energiamenedzsment rendszerben. (Az adatokra és a kalkulációs mechanizmusra való tekintettel.)
5. Az egységes bázisérték meghatározását illetően, a szoftver üzemeltetőjével történt egyeztetés alapján további fejlesztés indokolt. Egy lehetséges megoldás, az energetikai tanúsítványból származtatott bázisérték alkalmazása, vagy egy levezetett medián érték felvétele az energiamonitoring rendszerbe. A szoftver lehetőségei és a fejlesztőkkel való konzultáció javasolt e tárgykörben.

**Az ösztönző rendszer kidolgozásának előkészítése tekintetében az alábbi javaslatokat teszem:**

Kizárólag az energiamenedzsment szoftverben rögzített intézmények/fenntartók esetén kerüljön bevezetésre a motivációs rendszer, hiszen az adatok monitorozása ezen a felületen lehetséges és az eredmények ebben a rendszerben ellenőrizhetőek. Az energia megtakarítás azokra az energia nemekre vonatkozzon, melyek szerepelnek a PANDA energiamenedzsment rendszerben. További feltétel a NEHIR/EMIS regisztráció és a kapcsolódó nyilatkozat megléte. Tehát az alábbi fenntartók lesznek az ösztönző rendszer résztvevői:

* Szombathelyi Egészségügyi és Kulturális Intézmények Gazdasági Ellátó Szervezete (GESZ)
* Szombathelyi Köznevelési Intézmények Gazdasági, Műszaki Ellátó és Szolgáltató Szervezete (GAMESZ)
* Szombathelyi Egyesített Bölcsődei Intézmény (EBI)
* Pálos Károly Szociális Szolgáltató Központ és Gyermekjóléti Szolgálat
* Savaria Múzeum
* Savaria Szimfonikus Zenekar
* Berzsenyi Dániel Könyvtár
* Szombathely Városi Vásárcsarnok
* Szombathely Megyei Jogú Város Polgármesteri Hivatala

Egy jól kidolgozott adatelemző rendszer rendelkezésre állását követően javaslom a motivációs rendszer kidolgozásának folytatását.

Kérem, hogy a Tisztelt Bizottság az előterjesztést megtárgyalni és a határozati javaslatot elfogadni szíveskedjen.

**Szombathely, 2025. május „ ”**

/: **dr. Nemény András** :/

**Határozati javaslat**

**…../2025.(V.28.) FKSZB. sz. határozat**

1. A Fenntarthatósági és Klímastratégiai Szakmai Bizottság a „Javaslat önkormányzati intézményrendszerbe tartozó épületek energia hatékony működtetésének monitorozására vonatkozó módszertan és ösztönző rendszer kidolgozásának megvalósítására” című előterjesztést megtárgyalta és az abban foglaltakat tudomásul veszi.
2. A Bizottság az SZMSZ 69. § 5. pontja alapján javasolja a Polgármesternek, hogy az önkormányzati intézményrendszerbe tartozó épületek energia hatékony működtetésének monitorozására vonatkozó módszertan és ösztönző rendszer kidolgozásának megvalósításáról gondoskodjon az előterjesztésben foglaltaknak megfelelően.

**Felelős**: Dr. Nemény András polgármester

Németh Ákos, a Bizottság elnöke

/a végrehajtás előkészítéséért:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője/

**Határidő:** Azonnal. Az egységes keretrendszer, valamint a kapcsolódó motivációs rendszer elindításának legkésőbbi határideje 2025.10.01.